Diari Oficial de la Generalitat Valenciana


Sumari del DOGV 5002, del 10-05-2005 (2005/4227)

RESOLUCIÓ de 19 d'abril de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Pacte Territorial per a l'Ocupació a les Riberes del Xúquer.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5002

Data del DOGV
:   10-05-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/4227


Data del document
:   19-04-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Servici Valencià d'Ocupació i Formació
    * La Ribera Alta
    * La Ribera Baixa
    * creació d'ocupació
    * cooperació administrativa
    * programa d'actuació
    * associació de municipis
    * organització patronal
    * sindicat

RESOLUCIÓ de 19 d'abril de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Pacte Territorial per a l'Ocupació a les Riberes del Xúquer. [2005/X4227]
  
Subscrit, després de la tramitació prèvia reglamentària, entre la Generalitat Valenciana, la Mancomunitat de la Ribera Alta, la Mancomunitat Intermunicipal de la Ribera Baixa, la Federació Empresarial de la Ribera (FER), la Federació d'Agrupacions Locals de Comerç, Indústria i Serveis de les Riberes (FEDALCIS), la UGT-Unió Comarcal de la Ribera Alta, la UGT-Unió Comarcal de la Ribera Baixa i CCOO-Unió Intercomarcal de la Ribera i la Safor, el 9 de desembre de 2004, un Pacte Territorial per a l'Ocupació a les Riberes del Xúquer, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Pacte, que ha quedat inscrit en el Registre de Convenis amb el número 0184/2005, i que figura com a annex d'esta resolució.
  
València, 19 d'abril de 2005.- La directora general de Relacions amb les Corts i Secretariat del Govern: Alida C. Mas Taberner.
  
PACTE TERRITORIAL PER A L'OCUPACIÓ
  
A LES RIBERES DEL XÚQUER
  
València, 9 de desembre de 2004.
  
Reunits:
  
D'una part, la Il.ma. Sra. Ana Encabo Balbín, Secretaria Autonòmica d'Ocupació directora general del Servici Valencià d'Ocupació i Formació (SERVEF), en representació del Servici Valencià d'Ocupació i Formació, en virtut de les facultats que li atorga l'article 13, lletra e) del Decret 41/2001, de 27 de febrer, de Govern Valencià, pel qual s'aprova el Reglament d'Organització i Règim Jurídic del SERVEF, y sobre la base de la resolució de delegació de signatura feta per l'Honorable Senyor conseller d'Economia, Hisenda i Ocupació, D. Gerardo Camps Devesa, el 3 de desembre de 2004 i autoritzat per Acord de Govern Valencià de data 15 d'octubre de 2004.
  
El Sr. Joaquín Martín Coné, com a president de la Mancomunitat de la Ribera Alta, nomenat en sessió de Ple de 23 d'octubre de 2003, actuant en nom i representació de la Mancomunitat en virtut de les facultats conferides per l'article 15 dels seus estatuts.
  
El Sr. Joan Antoni Cunyat Pastor, com a president de la Mancomunitat Intermunicipal de la Ribera Baixa, nomenat en sessió de la Assemblea General de 18 de novembre de 2003, actuant en nom i representació de la Mancomunitat en virtut del que es disposa a l'article 21 dels seus estatuts.
  
El Sr. Alfredo Peretó Comins, en qualitat de president de la Federació Empresarial de la Ribera (FER), elegit en la Junta General Extraordinària de 5 de desembre de 2002, en nom i representació de l'esmentada Federació en virtut del que es disposa a l'article 30 dels seus estatuts.
  
El Sr. José Luis Albiñana Morrio, en qualitat de president de la Federació d'Agrupacions Locals de Comerç, Indústria i Serveis de les Riberes (FEDALCIS), nomenat en Assemblea General Ordinària realitzada el dia 4 de març de 2003, actuant en nom i representació de l'esmentada organització en virtut del que disposa l'article 30 dels seus estatuts.
  
El Sr. Josep Vicent Esteve Giner, com a secretari general de UGT - Unió Comarcal de la Ribera Alta, i el senyor José Ruiz Muñoz, com a secretari general d'UGT - Unió Comarcal de la Ribera Baixa, actuant mancomunadament en nom i representació de l'esmentada organització sindical en virtut d'escriptura de poder de 27 de març de 2000, atorgada davant del notari de València, senyor Joaquín Borrell García, que consta en el seu protocol amb el número 2.053.
  
El Sr. Josep Miquel Tomàs i Marrades, com a secretari general de CCOO de la Unió Intercomarcal de la Ribera i la Safor, actuant en nom i representació de l'esmentada organització sindical en virtut d'escriptura de poder de 23 de gener de 2001, atorgada davant el notari de València, senyor Rafael Gomez-Ferrer Sapiña, que consta en el seu protocol amb el número 292.
  
Exposen:
  
I. Que, a l'objecte de donar un nou impuls al desenvolupament econòmic i social a les comarques de les riberes Alta i Baixa; de coordinar les diverses polítiques i programes de formació i promoció de l'ocupació; de dissenyar accions conjuntes per a la creació d'ocupació, i de promocionar, en aquest sentit, les ajudes de la Generalitat Valenciana i de la Unió Europea, les parts que signen aquest Pacte es marquen com a objectiu el fet d'aconseguir un consens que unisca esforços en aquesta direcció.
  
II. Que les parts han aconseguit assentar les bases per a obtenir un acord, l'àmbit d'actuació del qual, en el marc comarcal, es concreta en el coneixement de les necessitats de formació, ocupació i desenvolupament de l'activitat empresarial, la millora de la qualificació professional dels recursos humans, la promoció de la inserció laboral dels col·lectius desfavorits i el foment en la creació de noves empreses.
  
III. Que amb l'acabament del procés negociador s'ha aconseguit el consens en torn a un pacte territorial per a l'ocupació a les riberes del Xúquer.
  
Les parts coincideixen en el marc d'actuació de les riberes del Xúquer, així com en les actuacions i mesures concretes que formen part del document adjunt.
  
Acorden:
  
Primer
  
Subscriure el document que s'annexa, amb el nom de «Pacte Territorial per a l'Ocupació a les Riberes del Xúquer».
  
Segon
  
Desenvolupar el conjunt d'actuacions que es deriven de l'esmentat document i que s'adrecen a l'impuls del creixement i de l'ocupació a l'esmentada comarca.
  
Tercer
  
Del present Acord no se'n deriven obligacions econòmiques per al SERVEF. Per aquest motiu, les entitats que signen el Pacte hauran de sol·licitar, si escau, les corresponents ajudes per al desenvolupament de les acciones que s'hi preveuen, d'acord amb les convocatòries establides a aquest efecte, sense perjudici del que disposen els acords específics de col·laboració per a l'execució de les línies i dels objectius del pacte territorial que puga arribar a subscriure's.
  
Quart
  
El període de vigència d'aquest Pacte finalizara el 31 de desembre de 2008, llevat de denuncia efectuada per qualsevol de les parts, mitjançant escrit motivat, que haurà de presentar-se amb una antelació mínima d'un mes respecte de la data en la qual es pretenga que tinga efectes l'esmentada denúncia.
  
En representació del SERVEF, el conseller d'Economia, Hisenda i Ocupació (p.d., Resolució de 3.12.04), la secretària autonòmica d'Ocupació, directora general del Servef:
  
ANA ENCABO BALBÍN
  
El president de la Mancomunitat de la Ribera Alta,
  
JOAQUÍN MARTÍN CONÉ
  
El president de la Mancomunitat Intermunicipal de la Ribera Baixa,
  
JOAN ANTONI CUNYAT PASTOR
  
El president de la Federació Empresarial de la Ribera (FER),
  
ALFREDO PERETÓ COMINS
  
En representació d'UGT
  
El secretari general de la Unió Comarcal de la Costera, la Ribera Alta i la Canal de Navarrés,
  
JOSEP VICENT ESTEVE GINER
  
El secretari general de la Unió Comarcal de la Ribera Baixa, la Safor i la Vall d'Albaida,
  
JOSÉ RUIZ MUÑOZ
  
El secretari general de CCOO-la Ribera i la Safor,
  
JOSEP MIQUEL TOMÁS I MARRADES
  
El president de la Federació d'Agrupacions Locals de Comerç, Indústria i Serveis de les Riberes (FEDALCIS),
  
JOSÉ LUIS ALBIÑANA MORRIO
  
PACTE TERRITORIAL PER A L'OCUPACIÓ
  
DE LES RIBERES DEL XÚQUER
  
I. ANTECEDENTS I MARCS D'ACTUACIÓ
  
Les riberes del Xúquer ha patit i pateixen encara una baixa taxa d'activitat i una alta taxa de desocupació com a conseqüència de les successives crisis dels sectors manufacturers tradicionals, de la seua encara deficient modernització i de la seua alta densitat de població. Aquesta desocupació afecta amb especial incidència determinats col·lectius amb especials dificultats per a la inserció en el mercat laboral, com són les dones, les persones joves, els aturats majors de 45 anys, els discapacitats i els que es troben en situació de marginació social.
  
Conscients d'això, les mancomunitats de les riberes Alta i Baixa, UGT Comarcal, CCOO PV, FEDALCIS (Federació d'Agrupacions Locals de Comerç, Indústria i Serveis de les Riberes) i FER (Federació d'Empresaris de la Ribera), realitzen actuacions en programes de formació i promoció de l'ocupació.
  
Totes aquestes accions parcials,adreçades a uns mateixos objectius, demostren la preocupació i el dinamisme dels ajuntaments i dels agents econòmics i socials en la recerca de solucions al principal problema: la desocupació.
  
Actualment, les entitats i les organitzacions promotores d'aquest Pacte consideren que és necessari fer un salt qualitatiu important tot coordinant polítiques, esforços i recursos per afavorir actuacions integrals de creació d'ocupació que afavorisquen el diàleg i la cooperació permanent i que responguen a les necessitats especifiques dels col·lectius i dels sectors econòmics .
  
Per tot això, signem aquest Pacte per a l'Ocupació, els objectius i les línies d'acció del qual estan inspirats en les conclusions, recomanacions i línies mestres:
  
1. Del Consell Europeu de Luxemburg i les directrius per a l'ocupació que se'n deriven.
  
2. Del Pla de Desenvolupament Regional de la Generalitat Valenciana.
  
3. De les jornades de debat i reflexió efectuades dins del procés de concepció del present Pacte.
  
I acorden presentar-lo davant de la Generalitat Valenciana i la Comissió Europea, a fi de sol·licitar-ne el reconeixement i la participació en el Pacte i a efectes d'incloure les seues propostes dins de les línies de suport al desenvolupament regional i a les seues polítiques per a la creació d'ocupació.
  
II. OBJECTIUS DEL PACTE
  
1. Conéixer la realitat socioeconòmica, la situació i les tendències del mercat de treball, les noves oportunitats per a la creació d'ocupació, les mancances i les necessitats per a la creació i el desenvolupament de les empreses i les millors pràctiques per a la inserció laboral dels col·lectius més desfavorits.
  
2. Coordinar les diverses polítiques i programes de formació i promoció de l'ocupació de les entitats signatàries per millorar l'eficiència i afavorir la sinergia dels recursos públics i privats destinats a aquestos.
  
3. Dissenyar, planificar i posar en marxa tot tipus d'accions, de programes i de projectes conjunts adreçats a la creació d'ocupació, a la inserció laboral de les persones desocupades, al foment de la iniciativa empresarial i al desenvolupament de les petites i mitjanes empreses.
  
4. Compartir metodologies d'intervenció, experiències i recursos per a la creació d'ocupació, així com la informació disponible sobre els sectors econòmics i el mercat de treball.
  
5. Promoure, en l'àmbit de les riberes, els diferents programes, línies d'acció i ajudes de la Generalitat Valenciana i de la Unió Europea per a la creació d'ocupació i el desenvolupament empresarial.
  
III. LÍNIES D'ACCIÓ
  
1. CONÉIXER LES NECESSITATS DE FORMACIÓ, D'OCUPACIÓ I DE DESENVOLUPAMENT EMPRESARIAL
  
REALITZACIÓ D'ACCIONS DE DIAGNÒSTIC, SENSIBILITZACIÓ I PROMOCIÓ
  
a) Creació d'un observatori del mercat de treball, on, a través d'una acció planificada i coordinada pels equips tècnics d'ocupació dels agents signataris i de les agències de Desenvolupament Local, i mitjançant un sistema únic d'enquestes i entrevistes, s'hi detecten, tant les necessitats immediates, com les tendències de futur de les empreses en el camp de la qualificació dels recursos humans, de forma que siga possible concretar especialitats i continguts que hagen d'incloure's en les accions de Formació Professional que es posen en marxa.
  
b) Estudi de les necessitats per a la inserció sociolaboral dels col·lectius més desfavorits (persones joves aturades menors de 25 anys, dones, aturats de llarga duració, discapacitats, col·lectius de risc social i immigrants) a fi de conéixer amb exactitud, la dimensió i les característiques d'aquestos col·lectius a les riberes i dissenyar d'aquesta forma itineraris i programes per a la inserció sociolaboral ajustats a les seues necessitats específiques.
  
c) Estudis sobre les noves formes d'organització del treball a fi de promoure la reflexió i la concertació entre els agents socials en matèria de jornada laboral i redistribució del còmput horari, l'organització flexible del treball, la salut laboral, la realització d'hores extres, la legalització de totes les formes de treball submergides, el foment de la contractació indefinida (fins i tot a temps parcial i fix discontinu) i les necessitats de reciclatge per afavorir l'adaptació de les empreses als canvis estructurals i tecnològics.
  
d) Estudis sobre nous jaciments d'ocupació per a detectar les noves oportunitats d'activitat econòmica i creació d'ocupació derivats de les noves necessitats socials i de serveis a empreses.
  
e) Estudis sobre les necessitats de la PIME en matèria d'innovació tecnològica, de nous mètodes de gestió, de desenvolupament de l'organització, de gestió de la qualitat, de gestió mediambiental, de cooperació empresarial i de l'ús de les noves tecnologies de la informació.
  
f) Convocatòria de jornades, seminaris i grups de treball per afavorir l'intercanvi d'experiències, la difusió de les bones pràctiques en matèria de creació d'ocupació, i per a difondre els resultats dels programes posats en marxa.
  
2. MILLORAR LA QUALIFICACIÓ PROFESSIONAL DELS RECURSOS HUMANS
  
DISSENY I POSADA EN MARXA D'ACCIONS DE FORMACIÓ I D'ORIENTACIÓ PROFESSIONAL
  
a) Orientació i informació laboral per als qui necessiten orientar/reorientar la seua vocació, actituds i aptituds professionals i conéixer els recursos, les possibilitats i els procediments per accedir al mercat laboral.
  
b) Formació bàsica i compensatòria per a cobrir les mancances formatives bàsiques d'aquells col·lectius desocupats que posseïsquen un nivell formatiu insuficient per a accedir directament a uns altres programes d'inserció laboral.
  
c) Programes de Transició a la Vida Activa per als alumnes dels centres de Formació Professional Reglada.
  
d) Formació Professional Ocupacional per a persones en desocupació, mitjançant programacions anuals i/o plurianuals, orientats de manera directa a les necessitats concretes del teixit empresarial, amb compromís d'inserció laboral efectiva i combinada amb la gestió d'incentius a la contractació.
  
e) Formació contínua per a persones ocupades, partint de plans agrupats que responguen a les necessitats de les empreses perquè s'adaptaten a les noves tecnologies i mètodes de producció, així com a les noves formes d'organització del treball.
  
f) Formació de tècnics i gestors de programes d'ocupació per al disseny, la gestió i l'avaluació d'accions de promoció econòmica.
  
3. PROMOURE LA INSERCIÓ LABORAL DELS COL·LECTIUS DESFAVORITS
  
DISSENY I POSADA EN MARXA DE PROGRAMES D'INSERCIÓ SOCIOLABORAL DE COL·LECTIUS DESFAVORITS
  
A fi de garantir la igualtat d'accés al mercat de treball i la seua integració social, a través dels diversos instruments posats en marxa per les diferents administracions amb competència en la matèria:
  
- Les iniciatives comunitàries.
  
- Els tallers de Formació i Inserció Laboral (TAFIL).
  
- Les escoles Taller, cases d'Oficis i tallers d'Ocupació.
  
- Els programes de Formació Permanent d'Adults.
  
- Les iniciatives locals d'ocupació i centres Especials d'Ocupació.
  
- Els tallers ocupacionals.
  
- Els programes de Garantia Social.
  
- La promoció d'Empreses d'Inserció.
  
I qualsevol altre programa que l'administració autonòmica o comunitària amb competències en la matèria puga posar en marxa en el futur amb els mateixos objectius.
  
En les obres o els serveis dels diferents programes d'ocupació s'ha d'informar amb caràcter previ sobre els projectes destinats a la contractació de persones desocupades .
  
4. FOMENTAR LA CREACIÓ DE NOVES EMPRESES
  
DISSENY I POSADA EN MARXA DE PROGRAMES DE SUPORT A LA CREACIÓ D'EMPRESES mitjançant una bateria d'accions combinades, adreçades als col·lectius susceptibles de posar en marxa iniciatives d'autoocupació.
  
a) Foment de l'esperit empresarial entre els joves alumnes dels cicles mitjà i superior, a través de mòduls específics inclosos en el currículum formatiu i d'experiències pràctiques i seminaris en què participen els joves empresaris. S'estudiarà la possibilitat d'establir relacions «d'apadrinament» entre les empreses ja constituïdes i les de recent creació, per a la formació pràctica en les tècniques de gestió.
  
b) Posada en marxa d'un centre de Creació d'Empreses per a l'assessorament i l'acompanyament als promotors/res d'idees empresarials a través d'un itinerari de consolidació que puga abastar les fases següents:
  
- Banc d'idees empresarials.
  
- Diagnòstic inicial de la idea empresarial i del grup del promotor per a detectar les principals carències i necessitats.
  
- Disseny d'un itinerari formatiu a mida en les tècniques i en els mètodes de gestió empresarial.
  
- Impartició de cursos bàsics de gestió de PIME i de seminaris monogràfics sobre aspectes parcials.
  
- Tutoria general o acompanyament de cada projecte.
  
- Assessoria tècnica especialitzada en les àrees de gestió.
  
- Redacció del pla d'empresa i d'un programa de posada en marxa.
  
- Atenció a consultes puntuals de promotors en aspectes parcials sobre formes jurídiques, tràmits legals i ajudes per a la creació d'empreses.
  
- Oferta d'equipament d'instal·lacions per al desenvolupament de les noves empreses (viver d'empreses).
  
5. AFAVORIR EL DESENVOLUPAMENT DE LA PETITA I MITJANA EMPRESA
  
DISSENY I POSADA EN MARXA DE PROGRAMES DE DESENVOLUPAMENT EMPRESARIAL
  
Adreçats a la petita i mitjana empresa perquè es consolide en el mercat i per afavorir plans de reconversió tecnològica i d'expansió comercial.
  
- Formació de gerents i directius en les noves tècniques de gestió empresarial, el desenvolupament d'habilitats directives, la planificació estratègica i el desenvolupament de l'organització.
  
- Posada en marxa de programes per a la implantació de sistemes de Gestió de la Qualitat, de sistemes de Gestió Mediambiental i de Salut Laboral.
  
- Posada en marxa de programes per a afavorir la implantació i l'ús de les noves tecnologies de la informació.
  
- Programes de creació de xarxes d'informació empresarial.
  
- Informació i assessorament sobre els programes d'ajudes de l'administració autonòmica, estatal i comunitària a la PIME industrial i comercial.
  
- Programes de Formació Comercial, i actuacions per al foment de l'associacionisme i la integració comercial.
  
- Programes de desenvolupament del sector artesà.
  
- Programes de Foment de la Innovació Tecnològica, de l'Estalvi Energètic i de la Cooperació Empresarial en la PIME.
  
IV. PRINCIPIS TRANSVERSALS
  
D'acord amb les directrius de la Comissió Europea per als programes de promoció econòmica i creació d'ocupació, en tots els projectes i accions que es posen en marxa en el marc d'aquest Pacte s'hi han de considerar dos objectius transversals, que han de ser tinguts en compte en els objectius específics, la planificació, el desenvolupament i els resultats de cada projecte concret:
  
A) Fomentar la igualtat d'oportunitats entre homes i dones en l'accés al mercat de treball i en promoció laboral, per afavorir la conciliació entre la vida familiar i la vida professional i incentivar la participació de la dona en aquelles activitats econòmiques, socials i professionals en què es trobe infrarepresentada. En el marc d'aquest Pacte, això es tradueix, d'una part, en criteris selectius a favor de la dona perquè participe en els programes generals, i d'una altra, en la posada en marxa de projectes específics per a la promoció sociolaboral de la dona.
  
B) Promoure el desenvolupament sostenible, tenint en compte en totes les accions les diferents recomanacions i reglamentacions comunitàries, nacionals i autonòmiques en matèria de protecció del medi ambient.
  
En el marc d'aquest Pacte, aquesta orientació es tradueix, d'una part, en la inclusió de les consideracions mediambientals en tots els programes de formació i d'orientació professional i de creació i de desenvolupament d'empreses, i d'una altra, en la posada en marxa de programes específics per a la conservació del medi ambient i de la protecció de la naturalesa.
  
V. MECANISMES DE COORDINACIÓ, SEGUIMENT I CONTROL
  
A fi de garantir el compliment dels objectius previstos en aquest Pacte, s'han de constituir els següents òrgans de coordinació, seguiment i control.
  
a) El Consell Rector del Pacte per l'Ocupació
  
Constituït per les persones representants de les entitats promotores i signatàries. És el responsable d'establir els objectius i les línies d'acció del Pacte; d'aprovar els programes i accions que se'n deriven i del seguiment dels seus resultats, així com de garantir la cooperació permanent de les entitats signatàries en els temes objecte del Pacte.
  
b) La Comissió Tècnica
  
Constituïda per tècnics/tècniques d'ocupació de les entitats signatàries. És la responsable del disseny i de la preparació de les accions per al desenvolupament del Pacte, així com del seguiment i de la coordinació de l'execució. Pot nomenar al seu si comissions de treball per a l'estudi i la preparació de cada acció concreta en què podran participar tècnics/tècniques d'ocupació de les entitats locals o sectorials involucrats.
  
c) La Secretaria Tècnica del Pacte l'exerceix les mancomunitats de les riberes Alta i Baixa, i són les responsables d'organitzar i de dinamitzar els treballs de la Comissió Tècnica; d'elaborar indicadors per al seguiment i l'avaluació dels programes i de les accions, i de coordinar la presentació de les memòries d'execució davant dels organismes públics responsables dels fons, segons les instruccions emeses per aquestos.
  
d) El Control Econòmic i Administratiu dels programes i de les accions posats en marxa en el marc d'aquest Pacte és responsabilitat de les mancomunitats de les riberes Alta i Baixa, a través de la seua Secretaria i la Intervenció, que s'ha d'encarregar del control i del certificat de les despeses derivades de l'execució.
  
ADHESIÓ: a aquest acord pot adherir-s'hi qualsevol entitat de les riberes que represente agents econòmics i socials que tinguen un àmbit d'actuació local o sectorial, i poden participar en el disseny i en la gestió de les accions que es posen en marxa en el seu àmbit concret d'actuació. La seua adhesió ha de ser aprovada pel Consell Rector i la seua participació en les accions, per la Comissió Tècnica del Pacte.
  
sANNEX
  
Conclusions de les jornades prèvies de debat i reflexió
  
Les principals conclusions i suggeriments sorgits durant el transcurs de les jornades de debat i reflexió efectuades dins del procés de concepció del Pacte Territorial per a l'Ocupació de les Riberes, realitzades els dies 23 de gener i 13 de febrer de 2004 a la Barraca d'Aigües Vives i Sueca, respectivament, són les següents:
  
1. El pacte territorial ha d'interessar-se per les polítiques d'ocupació, i també per les polítiques d'infrastructures i d'ordenació del territori i per les polítiques agràries, comercials i industrials, i participar-hi, tot col·laborant amb les institucions competents.
  
2. El territori, la seua població, necessitem polítiques i accions que afavorisquen l'ocupació estable i en bones condicions socials i laborals.
  
3. Som un territori amb una gran exportació de productes a Europa i al món, per això necessitem una contínua millora de les nostres infrastructures i el suport de les institucions per mantenir i incrementar les bones relacions comercials i diplomàtiques.
  
4. En el sector agrari el nombre de professionals hi és cada vegada menor. Actualment representen al voltant del 6% de la població activa. S'ha de ser conscients que este retrocés té connotacions negatives en la conservació i el manteniment del territori rural i en tot el que comporta de sostenibilitat mediambiental i de vertebració territorial.
  
5. Calen, a traves del pacte, programes per a invertir en formació professional i en seguretat i higiene en el treball per tal de pal·liar l'elevada taxa de sinistrabilitat laboral.
  
6. El pacte territorial tindria una organització bàsica (empresaris, sindicats, administracions públiques) i crearia estructures internes de participació sectorial (entitats, associacions, col·lectius locals o comarcals que tenen activitats complementàries).
  
7. S'ha d'involucrar en el procés les administracions públiques que actuen a la comarca, principalment el SERVEF (en especial estarà implicat en el procés de desenvolupament pel que fa a la intermediació laboral) i els ADL.
  
8. Cal promoure un observatori comarcal on es detecten tant les necessitats immediates com les tendències de futur en relació amb les principals variables i característiques del mercat de treball.
  
9. El Pacte ha de nàixer amb una vocació de coordinació, eficiència i eficàcia, per tal de no duplicar activitats.
  
10. El Pacte Territorial ha d'assumir l'autoorganització i el seu manteniment, tot fomentant la col·laboració del personal en la gestió.
  
11. Cal procurar un efecte multiplicador del Pacte Territorial mateix facilitant i possibilitant noves inversions.
  
12. La prioritat del Pacte Territorial han de ser les persones.